Madrid ha tancat l'espai aeri de Barcelona per a vols d'helicòpters i avionetes entre aquest divendres a les 00:01h de la matinada i el proper dilluns 1 d'octubre a les 23.59, és a dir, fins dimarts, de manera que només estaran autoritzats els vols d'aquests aparells VFR en cas d'una emergència. I també tindran permís, lògicament, "els cossos i forces de seguretat de l'Estat". Així ho han confirmat fonts d'Aviació Civil a El Món, que afegeixen que es tracta d'una petició que ha fet la delegació del govern espanyol a Catalunya, encapçalada per Enric Millo. Fonts del centre de control d'operacions de l'aeròdrom de Sabadell també han confirmat al Món la restricció. Aquesta restricció implica que cap helicòpter o avioneta comercial podrà sobrevolar la ciutat en un radi de 5 milles des de la Sagrada Família, bloquejant, per tant, la possibilitat que es puguin prendre imatges aèries de possibles mobilitzacions massives que es puguin produir l'1-O, com tampoc de la plaça de Catalunya, quarter general de l'independentisme aquest diumenge. Pel que fa a l'operativa de vols comercials a l'Aeroport de Barcelona, no hi ha restriccions.

| El Món

Les empreses dedicades als vols d'helicòpters i avionetes VFR de fins a 3000ft van rebre ahir al vespre la Notam (informació per a aviadors) en què se'ls informava de la restricció en un radi de 5 milles, sense donar cap explicació de la raó per la qual es produïa. L'executiu espanyol és conscient que el dia 1 d'octubre, si tal i com assegura Madrid i les policies espanyols, no es permet la votació perquè els col·legis estaran precintants, és molt probable que es produeixi una mobilització massiva al carrer durant tot el dia, una imatge de gran potència a nivell mundial que l'Estat vol evitar al preu que sigui.

| Europa Press

Fonts d'Aviació Civil (ministeri de Foment) han explicat a El Món que aquesta mesura ja s'ha dut a terme en altres ocasions a Barcelona, però la diferència és que "s'havia fet a petició dels Mossos d'Esquadra per raons de seguretat vinculades a esdeveniments esportius o manifestacions", com la Lliga de Campions del 2016, les Diades del 2014 i el 2016 o curses al circuit de Montmeló. En aquest cas, però, no hi ha convocada cap manifestació de força oficial, i durant les manifestacions de la Diada, l'ANC va poder gravar imatges àeries. En aquest cas la "Notam" és clara: Només podran entrar en aquest espai per una emergència.